തമിഴ്നാട് തയാറാക്കിയ റൂള്കര്വ് സ്വീകാര്യമല്ലെന്ന് സുപ്രീംകോടതിയില് കേരളം ന്യൂഡല്ഹി: മുല്ലപ്പെരിയാര് കേസ് സുപ്രീം കോടതി ഇന്ന് വീണ്ടും പരിഗണിക്കാനിരിക്കെ കോടതിയില് സത്യവാങ്മൂലം സമര്പ്പിച്ച് കേരളം. സംസ്ഥാനത്തിന്റെ ആശങ്ക മേല്നോട്ട സമിതി പരിഗണിച്ചില്ലെന്ന് സത്യവാങ്മൂലത്തില് കേരളം വ്യക്തമാക്കി.മുല്ലപ്പെരിയാര് ജലനിരപ്പ് 142 അടിയായി ഉയര്ത്തുന്നത് അംഗീകരിക്കാനാകില്ലെന്ന് കേരളം അറിയിച്ചു. തമിഴ്നാട് തയാറാക്കിയ റൂള്കര്വ് സ്വീകാര്യമല്ല. നിലവിലുള്ള അണക്കെട്ട് ഡീകമ്മീഷന് ചെയ്യണം. ശാശ്വത പരിഹാരം പുതിയ ഡാമാണെന്നും കേരളം കോടതിയെ അറിയിച്ചിട്ടുണ്ട്. അതേസമയം, മുല്ലപ്പെരിയാര് ഡാമില് ഈ മാസത്തെ റൂള് കര്വ് പ്രകാരം അംഗീകരിച്ച 138 അടി ജലനിരപ്പില് മാറ്റം വേണ്ടെന്നാണ് മേല്നോട്ട സമിതി കഴിഞ്ഞ ദിവസം സുപ്രീം കോടതിയെ അറിയിച്ചത്. കേസ് ഇന്ന് ഉച്ചകഴിഞ്ഞ് രണ്ടിന് വീണ്ടും സുപ്രീംകോടതി പരിഗണിക്കും. സുപ്രീംകോടതി നിര്ദ്ദേശപ്രകാരം കഴിഞ്ഞ ദിവസം മേല്നോട്ട സമിതി വിളിച്ച കേരളത്തിലെയും തമിഴ്നാട്ടിലെയും ഉദ്യോഗസ്ഥരുടെ യോഗത്തില് കേരളം ആശങ്കകള് അറിയിച്ചിരുന്നു. യോഗത്തില് കേരളത്തിന്റെ 137 അടിയാക്കി ജലനിരപ്പ് കുറക്കുക എന്ന ആവശ്യത്തോട് അനുകൂല നിലപാടായിരുന്നു മേല്നോട്ട സമിതി സ്വീകരിച്ചത്. എന്നാല് പിന്നീട് സുപ്രീംകോടതിയില് എത്തിയപ്പോള് വിപരീത നിലപാടാണ് മേല്നോട്ട സമിതി സ്വീകരിച്ചത്. ഇതിനെ എതിര്ത്ത കേരളത്തോട് നിലപാട് ഇന്ന് അറിയിക്കാന് സുപ്രീം കോടതി നിര്ദ്ദേശം നല്കുകയായിരുന്നു.